Neuvoston 5 päivänä lokakuuta 1998 vahvistama YHTEINEN KANTA (EY) N:o 60/98 neuvoston asetuksen (EY) N:o . . ./98 antamiseksi erityisen tukikehyksen vahvistamisesta perinteisille AKT-banaanien toimittajille (98/C 364/03)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 130 w artiklan,

ottaa huomioon komission ehdotuksen (1),

ottaa huomioon talous- ja sosiaalikomitean lausunnon (2),

noudattaa perustamissopimuksen 189 c artiklassa määrättyä menettelyä (3),

sekä katsoo, että

neljännessä AKT-EY-yleissopimuksessa edellytetään, että mitään AKT-valtiota ei aseteta epäedullisempaan asemaan kuin sillä on aiemmin ollut tai sillä tällä hetkellä on sen yhteisön markkinoille suuntautuvan banaaninviennin osalta ja kun on kyse pääsystä sen perinteisille markkinoille ja sen eduista näillä markkinoilla,

banaanialan yhteisestä markkinajärjestelystä annetussa asetuksessa (ETY) N:o 404/93 (4) asetetaan puitteet perinteisten AKT-toimittajien yhteisön markkinoilla aiemmin saamien etujen jatkamiselle,

erityisesti kyseisen asetuksen IV osastossa vahvistetut kauppajärjestelyt kolmansien maiden kanssa on tarkoitettu sallimaan niiden AKT-valtioiden, jotka ovat perinteisesti yhteisön toimittajia, tuottamien banaanien myynti yhteisön markkinoilla ja taata tuottajille riittävät tulot edellä mainitun yhteisön sitoumuksen mukaisesti,

näitä kauppajärjestelyjä on muutettu asetuksella (EY) N:o 2362/98,

kyseiset muutokset ovat vaikuttaneet huomattavasti perinteisten AKT-toimittajien kaupan pitämisen edellytyksiin,

perinteisiltä AKT-toimittajilta vaaditaan erityisiä ponnisteluja uusiin kaupan pitämisen edellytyksiin sopeutumiseksi, jotta ne voisivat toimia edelleen yhteisön markkinoilla ja jotta perinteisten AKT-toimitusten kannattavuus olisi mahdollista jatkossa,

perinteisille AKT-toimittajille olisi sen vuoksi myönnettävä teknistä ja taloudellista apua neljännessä AKT-EY-yleissopimuksessa määrätyn avun lisäksi uusiin kaupan pitämisen edellytyksiin sopeutumista ja erityisesti kilpailukyvyn parantamista varten, samalla olisi kannustettava ympäristöhaittoja aiheuttamattomien ja sosiaalisten standardien mukaisten tuotanto- ja kaupan pitämisen menetelmien käyttöönottoa,

avun olisi liityttävä uusista kaupan pitämisen edellytyksistä johtuviin erityistoimiin, ja sen vuoksi olisi vahvistettava puolueettomat perusteet kyseisen avun määrälle,

avun soveltuvuuden varmistamiseksi tavoitteisiin nähden sen olisi oltava väliaikaista ja se olisi lakkautettava asteittain tasaisesti, ja

säännösten täytäntöönpanon helpottamiseksi jäsenvaltioiden ja komission välillä olisi otettava käyttöön tiivistä yhteistyötä edellyttävä menettely,

ON ANTANUT TÄMÄN ASETUKSEN:

1 artikla

1. Perinteisten AKT-banaanien toimittajien avustamiseksi otetaan käyttöön erityinen tekninen ja taloudellinen tukikehys banaanialan yhteisestä markkinajärjestelystä annetun asetuksen (EY) N:o 2362/98 muutosten aiheuttamiin uusiin kaupan pitämisen edellytyksiin sopeutumiseksi.

2. Erityistä tukikehystä sovelletaan enintään 10 vuotta 1 päivästä tammikuuta 1999 alkaen.

2 artikla

Tässä asetuksessa tarkoitetaan:

- `perinteisillä AKT-toimittajilla` liitteessä lueteltuja AKT-maita

- `banaaneilla` CN-koodiin 0803 00 19 kuuluvia tuoreita tai kuivattuja banaaneita lukuun ottamatta jauhobanaaneita.

3 artikla

1. Perinteiset AKT-toimittajat ovat oikeutettuja tekniseen ja taloudelliseen apuun.

2. Teknistä ja taloudellista apua myönnetään AKT-valtioiden pyynnöstä sellaisten banaanialan ohjelmien toimeenpanon edistämiseksi, joilla pyritään

a) kilpailukyvyn parantamiseen banaanialalla erityisesti:

- lisäämällä tuotantoa, haittaamatta kuitenkaan ympäristöä,

- parantamalla laatua, kasvinsuojelutoimenpiteet mukaan lukien,

- mukauttamalla tuotanto- tai jakelumenetelmiä tai kaupan pitämisen menetelmiä asetuksen (ETY) N:o 404/93 2 artiklassa säädettyjen laatuvaatimusten täyttämiseksi,

- perustamalla sellaisia tuottajaorganisaatioita, jotka pyrkivät parantamaan tuotteidensa kaupan pitämistä ja kilpailukykyä ja kehittämään ympäristön huomioon ottavia tuotantomenetelmiä koskevia varmentamisjärjestelmiä, mukaan lukien rehellinen banaanikauppa,

- kehittämällä sellainen tuotantostrategia ja/tai kaupan pitämisen strategia, joka täyttää markkinoiden vaatimukset yhteisön banaanialan yhteisen markkinajärjestelyn kannalta,

- avustamalla koulutuksessa, markkinoiden tuntemuksessa, ympäristön huomioon ottavien tuotantomenetelmien kehittämisessä rehellinen banaanikauppa mukaan lukien, ja parantamalla jakeluinfrastruktuuria sekä banaanintuottajille tarjottavia kaupallisia ja rahoituspalveluja;

b) tukemalla monipuolistamista silloin, kun banaanialan kilpailukyvyn parantamiselle ei ole kestävää perustaa.

4 artikla

Komissio päättää 3 artiklassa tarkoitettujen ohjelmien tukikelpoisuudesta kuultuaan asianomaisia perinteisiä AKT-toimittajia 6 artiklassa säädettyjen menettelyjen mukaisesti. Jokaisen AKT-toimittajan tilanne otetaan erikseen huomioon erityisesti Somaliassa tarvittavien erityisratkaisujen osalta. Komissio ottaa huomioon myös ohjelman yhteensopivuuden asianomaisen AKT-valtion yleisten kehitystavoitteiden kanssa ja sen johdonmukaisuuden muiden, erityisesti yhteisön banaanintuottajien kanssa harjoitetun alueellisen yhteistyön kannalta.

5 artikla

1. Komissio arvioi tämän asetuksen piiriin kuuluvia toimia etukäteen, tekee päätöksiä niistä ja hallinnoi niitä voimassa olevia budjettimenettelyjä ja muita, erityisesti Euroopan yhteisöjen yleiseen talousarvioon sovellettavassa varainhoitoasetuksessa säädettyjä menettelyjä noudattaen.

2. Tämän asetuksen mukaisesti rahoitettua yli 2 miljoonan ecun toimea koskevat päätökset tai yli 20 prosentin suuruisen lisäyksen alun perin sovittuun määrään sisältävät toimen mukautukset sekä ehdotukset perusteellisten muutosten tekemiseksi jo aloitettuja hankkeita täytäntöön pantaessa ilmenneiden vaikeuksien vuoksi hyväksytään 6 artiklassa säädetyn menettelyn mukaisesti.

Jos ensimmäisessä kohdassa tarkoitettu ylitys on yli neljä miljoonaa ecua mutta vähemmän kuin 20 prosenttia alkuperäisestä sitoumuksesta, 6 artiklassa tarkoitetun komitean lausuntoa pyydetään yksinkertaistetussa ja nopeutetussa menettelyssä.

Komissio ilmoittaa komitealle lyhyesti rahoituspäätöksistä, jotka se aikoo tehdä hankkeista ja ohjelmista, joiden arvo on vähemmän kuin kaksi miljoonaa ecua. Ilmoituksen on oltava tehty viimeistään viikkoa ennen kuin päätös tehdään.

3. Jokaisessa tämän asetuksen piiriin kuuluvassa rahoitussopimuksessa määrätään, että komissio ja yhteisön tilintarkastustuomioistuin tekevät tarkastuskäyntejä paikan päällä voimassa olevien säännösten, erityisesti Euroopan yhteisöjen yleiseen talousarvioon sovellettavan varainhoitoasetuksen säännösten mukaisesti.

4. Jos yhteisö ja vastaanottajamaa ovat sopineet toimien yhteisestä rahoittamisesta, sopimuksessa on oltava määräys siitä, että yhteisö ei suorita veroista, tulleista eikä muista maksuista aiheutuvia kuluja.

5. Tarjouskilpailuihin ja hankintasopimuksiin voivat yhtäläisin ehdoin osallistua kaikki jäsenvaltioiden, vastaanottajamaan ja AKT-valtioiden luonnolliset henkilöt ja oikeushenkilöt. Osallistuminen voidaan laajentaa koskemaan muita kehittyviä maita asianmukaisesti perustelluissa tapauksissa ja parhaan kannattavuussuhteen varmistamiseksi.

6. Tavaratoimitusten on oltava peräisin jäsenvaltioista tai AKT-valtioista. Asianmukaisesti perustelluissa poikkeustapauksissa hankinnat voivat olla peräisin muista kehittyvistä maista.

7. Erityistä huomiota kiinnitetään:

- kannattavuuden ja kestävien vaikutusten tavoitteluun hankesuunnittelussa,

- tavoitteiden ja niiden toteutumisen osoittimien selkeään määrittelyyn ja seurantaan kaikissa hankkeissa.

8. Tämän asetuksen mukaisesti annettava apu täydentää ja vahvistaa muiden kehitysyhteistyön välineiden perusteella annettavaa apua.

6 artikla

1. Komissiota avustaa kehitysasioissa toimivaltainen maantieteellinen komitea, joka muodostuu jäsenvaltioiden edustajista ja jonka puheenjohtajana on komission edustaja.

2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.

3. a) Komissio päättää suunnitelluista toimenpiteistä, jos ne ovat komitean lausunnon mukaiset.

b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä.

Jos neuvosto ei ole ratkaissut asiaa kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä.

7 artikla

1. Komissio vahvistaa kullekin vuodelle käytettävissä olevan kokonaissumman perusteella kullekin perinteiselle AKT-toimittajalle 3 artiklan 2 kohdassa tarkoitettujen ohjelmien rahoittamiseen käytettävissä olevan enimmäismäärän, ja ottaa huomioon kilpailukyvyn tason ja banaanintuotannon merkityksen kyseisen maan taloudelle. Kun ainoastaan 3 artiklan 2 kohdan 6 alakohdassa määriteltyjä ohjelmia pannaan täytäntöön, komissio myöntää määrän, joka vastaa muille perinteisille toimittajille annettua määrää.

2. Perinteisille yksittäisille AKT-toimittajille sovelletaan edellisenä vuonna käytettävissä olleeseen avun määrään tarvittaessa enintään 15 prosentin vähennyskerrointa vuodesta 2004 alkaen ja kunakin seuraavana vuonna. Kun 3 artiklan 2 kohdan a alakohdassa määriteltyjä ohjelmia pannaan täytäntöön, tätä vähennyskerrointa pienennetään edelliseen vuoteen verrattuna havaittua kilpailukyvyn parannusta vastaavassa määrin.

3. Komissio vahvistaa yksityiskohtaiset säännöt 8 artiklassa säädetyn menettelyn mukaisesti.

8 artikla

1. Komissio vahvistaa asetuksen yksityiskohtaiset soveltamissäännöt.

2. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja.

3. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.

4. a) Komissio päättää suunnitelluista toimenpiteistä, jos ne ovat komitean lausunnon mukaiset.

b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä.

Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä.

9 artikla

Komissio esittää 31 päivään joulukuuta 2000 mennessä ja joka toinen vuosi sen jälkeen kertomuksen, tarvittaessa ehdotuksineen, tämän asetuksen toiminnasta Euroopan parlamentille ja neuvostolle.

10 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Se on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty . . .

Neuvoston puolesta

Puheenjohtaja

(1) EYVL C 108, 7.4.1998, s. 91.

(2) Lausunto annettu (ei vielä julkaistu virallisessa lehdessä).

(3) Euroopan parlamentin lausunto 19 päivältä kesäkuuta 1998 (EYVL C 210, 6.7.1998, s. 320), neuvoston yhteinen kanta 5 päivältä lokakuuta 1998 ja Euroopan parlamentin päätös (ei vielä julkaistu virallisessa lehdessä).

(4) EYVL L 47, 25.2.1993, s. 1, asetus sellaisena kuin se on viimeksi muutettuna asetuksella (EY) N:o 2362/98 (EYVL L 293, 31.10.1998, s. 32).

LIITE

Edellä 2 artiklan 1 kohdassa tarkoitettu luettelo

PERINTEISET AKT-BANAANIEN TOIMITTAJAT

Belize

Kamerun

Kap Verde

Norsunluurannikko

Dominica

Grenada

Jamaika

Madagaskar

Saint Lucia

Saint Vincent ja Grenadiinit

Somalia

Suriname

NEUVOSTON PERUSTELUT

I JOHDANTO

1. Komissio antoi 17. helmikuuta 1998 Euroopan yhteisön perustamissopimuksen 130 W artiklaan perustuvan ehdotuksen (1) erityisen tukikehyksen vahvistamisesta perinteisille AKT-banaanien toimittajille.

2. Euroopan parlamentti antoi ehdotusta koskevan lausuntonsa ensimmäisessä käsittelyssä 19. kesäkuuta 1998 (2).

3. Neuvosto vahvisti yhteisen kantansa perustamissopimuksen 189 c artiklan mukaisesti 5. lokakuuta 1998.

II EHDOTUKSEN TARKOITUS

Ehdotuksen tarkoituksena on vahvistaa erityinen tukikehys perinteisille AKT-banaanien toimittajille.

III YHTEISEN KANNAN ERITTELY

Neuvoston yhteinen kanta vastaa sisällöltään komission ehdotusta. Neuvosto on kuitenkin muuttanut ehdotusta niin, että erityistä huomiota kiinnitetään erilaistamiseen ja rehelliseen kauppaan.

Sovittiin, että päätöksenteossa noudatetaan komiteamenettelystä tehdyn päätöksen menettelyn III vaihtoehtoa a.

Neuvosto otti huomioon parlamentin ehdottamat tarkistukset n:o 9, 10, 15 ja 29 ja kiinnitti erityistä huomiota Somalian erityistilanteeseen, joka aiheutuu siitä, ettei Somaliassa ole hallitusta tai tunnustettua legitiimiä hallintoa, mistä johtuu, että Somalia ei voi tällä hetkellä nauttia kaikista asetuksen säännösten suomista eduista. Siksi 2 ja 4 artiklassa kiinnitetään erityistä huomiota siihen, että Somalian osalta on löydettävä erityisratkaisu, jolla vältetään somalialaisten tuottajien joutuminen epäedulliseen asemaan sen takia, ettei maassa ole hallitusta.

Neuvosto otti huomioon tarkistuksen n:o 7, jossa viitataan sosiaalialan normeihin. Se hyväksyi myös ainakin osittain tarkistuksen n:o 27 (kilpailukyvyssä vallitsevien erojen huomioon ottamiseksi) ja tarkistuksen n:o 33 (komission kertomus parlamentille ja neuvostolle asetuksen toteutumisesta).

Tarkistusten n:o 5, 6, 7, 18, 19, 22, 23, 25, 26 ja 35 osalta se totesi hyväksyvänsä tarkistuksista ilmenevät periaatteet ja hyväksyi periaatteet, joille tarkistukset perustuivat. Neuvosto päätti siitä huolimatta säilyttää oman sanamuotonsa, jota se piti riittävänä ja johdonmukaisempana asetuksen kanssa.

Neuvosto ei voinut hyväksyä tarkistuksia n:o 1, 2, 3, 8, 11, 20, 21 ja 32, koska se katsoi, että ne olivat tarpeettomia tai että niissä esiintyi toistoa.

Neuvosto hylkäsi parlamentin tarkistukset n:o 12 ja 13, koska se ei hyväksynyt, että perustamalla erityisrahasto luotaisiin uusi tulojenhankkimisjärjestelmä.

Tarkistus n:o 14 hylättiin, koska siinä oli väärä CN-koodi.

Tarkistuksen n:o 16 osalta neuvosto muistutti, että ehdotusta tarkasteltaessa on otettava huomioon Lomén yleissopimuksen pöytäkirja n:o 5, jossa mainitaan vain perinteiset AKT-tuottajat. Ehdotus ei niin ollen koske muita kuin perinteisiä tuottajia. Lisäksi neuvosto muistutti, että soveltamisalan ulottaminen koskemaan Dominikaanista tasavaltaa ja Ghanaa, kuten parlamentti oli ehdottanut, asettaisi muut AKT-maat epäedullisempaan asemaan. Siksi muutos n:o 16 hylättiin.

Tulotuen antaminen yksinomaan kaikkein epäedullisimmassa asemassa oleville perinteisille AKT-tuottajille, kuten tarkistuksessa n:o 17 ehdotettiin, torjuttiin, koska siitä aiheutuu mahdollisesti kansainvälisten velvoitteiden asettaminen eriarvoiseen asemaan.

Neuvosto ei myöskään hyväksynyt tarkistusta n:o 24 ja kiireellisiin toimiin tarkoitettua lisärahastoa.

Parlamentin tarkistusta n:o 28 ja siinä esitettyä ajatusta suunnata rahastovarat ensisijaisesti pienille itsenäisille tuottajille ja sulkea ylikansalliset yritykset asetuksesta saatavan hyödyn ulkopuolelle ei otettu huomioon, koska se on mahdollisesti vastoin syrjimättömän kohtelun periaatetta.

Neuvosto ei hyväksynyt tarkistusta n:o 30. Se ei pidä suoran tuen antamista tuottajille tai tuottajajärjestöille tarpeellisena.

Myös tarkistus n:o 31 hylättiin, koska se haittaisi yhteisön vuosittaisia talousarviota koskevia neuvotteluja.

(1) EYVL C 108, 7.4.1998, s. 91.

(2) EYVL C 210, 6.7.1998, s. 320.